b'\n_START_ARTICLE_\nAlbert Ivan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini u\xc4\x8ditelja Alberta in gospodinje Angele Ivan\xc4\x8di\xc4\x8d rojene Gratoni. Po osnovni \xc5\xa1oli v Makolah je obiskoval gimnazijo v Celju (1931-1936) in Ljubljani (1936-1939). Tu je po maturi nadaljeval \xc5\xa1tudij na rudarskem oddelku Tehni\xc5\xa1ke fakultete (oktober 1939 - junij 1941 in november 1945 - januar 1950). Med vojno je sodeloval v narodnoosvobodilni borbi. Po diplomi je slu\xc5\xbeboval pri premogovniku v Zagorju ob Savi (marec 1959 - november 1950), pri rudniku Trbovlje (november 1950 - junij 1961), nato je bil sekretar ob\xc4\x8dinskega komiteja Zveze komunistov Slovenije, Trbovlje (junij 1961 - oktober 1962), generalni direktor Rudnika Trbovlje-Hrastnik, Zasavskih premogovnikov in REK Zasavje (november 1962 - september 1976), od septembra 1976 do upokojitve pa direktor Ljubljanske banke, Temeljne banke Zasavje, Trbovlje. Leta 1959 je v Rudarsko metalur\xc5\xa1kem zborniku objavil \xc5\xa1tudijo o koncentraciji proizvodnje v rudniku Trbovlje. Odlikovan je bil z redom zaslug za ljudstvo s srebrno zvezdo in redom dela z zlatim vencem.'